เรื่องร้องเรียน: เรียน ฝ่ายสิ่งแวดล้อม เขตธนบุรี เรื่องเดิม ตึกแถว 265 ตอนสายวันนี้ ดิฉันกลับจากตลาด เห็นกองขยะหน้าตึกแถว 265 หายไป แต่คงเหลือกองเศษทรายเศษวัสดุอยู่ที่เดิม พอดูในถังขยะสีดำหน้าบ้านดิฉัน เห็นเศษขยะจากตึกแถว 265 มาอยู่ในเข่งขยะบ้านดิฉัน จึงขอแจ้งว่า 1. ถังขยะบ้านดิฉันวางอยู่บนลังพลาสติกเรียบร้อย ไม่ใช่ถังขยะสาธารณะ 2.บ้านดิฉันแยกขยะสด ขยะแห้ง/พลาสติก/กระดาษ ใส่ถุงและผูกปากถุงพลาสติกเรียบร้อย ก่อนทิ้งลงถังขยะในตอนกลางทุกครั้ง โดยไม่เคยทิ้งถุงขยะในเวลากลางคืน  3. ขอเดาว่า (ดิฉันไม่เห็นด้วยตา) ช่วงที่ดิฉันไปตลาด เจ้าของตึกแถว 265 มากวาดเศษขยะและแอบเทลงในถังขยะบ้านดิฉัน ซึ่งส่อแสดงถึงความเห็นแก่ตัวอย่างชัดเจน โดยขาดความรับผิดชอบและความละอายแก่ใจ ดิฉันจึงมีความจำเป็นอย่างยิ่งที่ต้องใช้สิทธิ์อันชอบด้วยกฎหมายนำเศษขยะของตึกแถว 265 ดังกล่าวในถังขยะบ้านดิฉัน ไปเทคืนจุดเดิม เพื่อให้เจ้าของตึกแถว 265 แสดงความรับผิดชอบและลดความเห็นแก่ตัว ปรับเปลี่ยนพฤติกรรม เพื่อมิให้เป็นเยี่ยงอย่างต่อไป และเพื่อให้ถังขยะบ้านดิฉันมีความเรียบร้อยด้วยถุงขยะที่ใส่ขยะและมัดปากถุงเรียบร้อย ไม่ใช่เป็นเศษขยะเกลื่อนกลาดเช่นนั้น  จึงขอแจ้งมาให้ดขตธนบุรีรับทราบพฤติกรรม การกระทำของเจ้าของตึก 265 ที่ท้าทายคำสั่งของดขตธนบุรี และเพิ่มความขัดแย้งกับเพื่อนบ้านมากขึ้น  จึงขอให้เขตธนบุรี ได้โปรดจัดการอีกครั้ง (ควรเป็นครั้งสุดท้าย) กองเศษขยะและกองเศษทราย เพราะดิฉันเสียเวลา  เบื่อหน่าย ระอาใจ และรังเกียจในการกระทำของเจ้าของตึก 265 มากแล้วค่ะ ขออภัยที่ต้องรบกวนเวลาอันมีค่าของเจ้าหน้าที่  ขอขอบคุณเป็นอย่างสูงจากใจผู้ถูกเอาเปรียบ
การดำเนินการของเจ้าหน้าที่: สำนักงานเขตธนบุรี ได้มอบหมายเจ้าหน้าที่ลงพื้นที่ตรวจสอบติดตามการปรับปรุงแก้ไขตามคำแนะนำของเจ้าหน้าที่ ซึ่งขณะตรวจสอบเจ้าหน้าที่ได้พบลูกชายของบ้านเลขที่ 263 เป็นผู้เก็บขยะบริเวณหน้าบ้านเลขที่ 265 ทิ้งลงถังขยะของบ้านเลขที่ 263 ด้วยตนเอง อย่างไรก็ตาม เจ้าหน้าที่ได้ขอความร่วมมือเจ้าของอาคารเลขที่ 265 และผู้พักอาศัยใกล้เคียงให้หมั่นดูแลรักษาความสะอาดบริเวณหน้าบ้าน รวมถึงถนนส่วนกลางที่ใช้ประโยชน์ร่วมกันอย่างสม่ำเสมอ ทั้งนี้ สำนักงานเขตธนบุรี ขอขอบคุณท่านสำหรับการแจ้งข้อมูล และเจ้าหน้าที่จักยังคงเฝ้าระวังกรณีดังกล่าวอย่างต่อเนื่องต่อไป
ความเห็นของผู้แจ้ง: ขอขอบคุณสำหรับการดูแลแก้ไขปัญหา และขอชี้แจงคะแนน ดังนี้ 5 ความรวดเร็วในการลงพื้นที่ 5 ใช้คำพูดที่สุภาพรับฟังสองฝ่าย 4 จัดการให้เจ้าของตึก 265 เก็บด้านบน เช่น ผ้าใบ ถุงทรายแตก  3 ไม่สามารถจัดการให้เจ้าของตึก 265 เก็บกวาดกองเศษขยะและกองเศษทรายที่ด้านหน้าของตึก 265 ที่เป็นสาเหตุของสิ่งอุดตันในท่อระบายน้ำ ซึ่งในภาพถ่ายเมื่อวันนี้ทางเจ้าหน้าที่สองคนจากเขตธนบุรี ได้พบกับลูกชายคนโตของเจ้าของตึก 265 ซึ่งเป็นเจ้าของร่วมด้วย แต่ไม่สามารถสอบถามความจริงและไม่ชี้แจงจัดการให้เขาเก็บกวาดกองเศษทรายและเศษขยะตรงจุดที่ยืนคุยกันในภาพถ่าย หากปล่อยปละละเลยเช่นนี้ต่อไป และเกิดเหตุท่อระบายน้ำอุดตันจากสาเหตุข้างต้น ดิฉันจะได้ร้องเรียนต่อไป จนกว่าปัญหาจะได้รับการจัดการแก้ไขอย่างถูกต้องและเป็นธรรมแก่ประชาชนในซอยแตงโม  นอกจากนี้ เมื่อวานนี้ช่วงบ่ายของวันที่ 28 ส.ค. 66 เจ้าหน้าที่หญิง.ฝ่ายสิ่งแวดล้อม สนง. เขตธนบุรี ได้โทรมาชี้แจงการออกตรวจพื้นที่ตึก 265 ในตอนสายของวันที่ 28 ซึ่งดิฉันไม่อยู่พบ (ไปตลาด) โดยตอนท้ายได้กล่าวตำหนิว่า "กล่องโฟมใหญ่ที่ใช้วางกระถางต้นไม้ เป็นสาเหตุที่ทำให้ท่อระบายน้ำอุดตัน" ซึ่งดิฉันคาดว่าเป็นคำพูดกล่าวหาที่ลูกชายคนโต/เจ้าของร่วมตึก 265 ได้บอกแก่เจ้าหน้าที่ ซึ่งเขาไม่เคยออกมาดูจุดท่อระบายน้ำทั้งในเวลาฝนตกและฝนไม่ตกเลย  ดิฉันจึงยืนยันว่า "คำกล่าวหาเรื่องกล่องโฟมใหญ่นั้นไม่เป็นความจริง" (ตามรูป) และขอเรียนเชิญเจ้าหน้าที่มาตรวจพื้นที่โดยละเอียดด้วยการเทน้ำลงไปในท่อระบายน้ำและตรวจว่าเป็นสาเหตุของท่อระบายน้ำอุดตันจริงหรือไม่  การรับฟังคำพูดของฝ่ายตึก 265 นั้น โดยไม่ตรวจสอบก่อนและนำมากล่าวหาโดยไม่มีข้อเท็จจริง เป็นสิ่งที่เจ้าหน้าที่ไม่ควรปฏิบัติอย่างยิ่ง หากวันนี้สะดวก ขอเชิญมาตรวจพื้นที่อีกครั้งนะคะ  ทั้งหมดนี้เป็นผลสรุปที่มอบคะแนนให้ค่ะ
พื้นที่: แขวงวัดกัลยาณ์ เขตธนบุรี กรุงเทพมหานคร